Nytår: Årsskiftet fejres trofast med fest og fyrværkeri, men mange biler står også for skud for vildfarende raketter og overmodighed. Flere bilejere vil nytårsdag opleve at stå op til knuste ruder, ridsede skærme samt buler og brandskader. Og oftest er der ingen, man kan pege fingre af.

- Det er ikke nemt at drage andre til ansvar. For det første kan det være et uheld eller en fejl i fyrværkeriet, der er sket. For det andet ser bilejeren måske ikke skaden ske, siger Anja Sørensen, konsulent hos Forsikringsoplysningen, som hører under brancheorganisationen Forsikring og Pension og uddyber:

- Så i langt de fleste sager vil man ikke kunne drage andre til ansvar, og derfor kan man komme til at stå med en udgift selv.

Hvis man har en kaskoforsikring, vil den dække fyrværkeriskader, men der kan stadigvæk være en selvrisiko, som ejeren selv skal betale.

- Bilejerne er lidt uforstående over, at de selv har en udgift, når de ikke selv har lavet skaden, siger Anja Sørensen.